Man in hof vir moord op neef | Maroela Media
'n Man van die Noord-Kaap wat daarvan beskuldig word dat hy sy neef vermoor het, het vlugtig in die Douglas-landdroshof verskyn.
Willem Springbok (26) het Donderdag in die hof verskyn, het sers. Sergio Kock, woordvoerder van die polisie, gesê. Die saak is tot 25 November uitgestel wanneer Springbok na verwagting om borg sal aansoek doen.
Hy word daarvan beskuldig dat hy sy neef, Mohammed Springbok (29), op 26 Oktober vermoor het. "Die verdagte en die oorledene het op 'n plaas naby Plooysburg gedrink en het glo in 'n argument betrokke geraak oor 'n bottel whiskey," het Kock gesê.
"Die verdagte het die slagoffer met 'n skerp voorwerp in die nek gesteek en gevlug." Volgens Kock is Springbok twee weke later in Kimberley in hegtenis geneem. "Hy is gevind waar hy onder 'n rusbank weggekruip het," het Koch gesê. Hy staan tereg op aanklag van moord.